‘হাত জোড় করে বলছি বিজেপির উস্কানিতে পা দেবেন না’, নেতাজি ইনডোর থেকে মন্তব্য মমতার

কলকাতা: ইমাম-মোয়াজ্জেমদের সঙ্গে বৈঠক মুখ্যমন্ত্রী মমতা বন্দ্যোপাধ্যায়ের (Mamata Banerjee)। বৈঠক ঘিরে কড়া নিরাপত্তার ব্যবস্থা করেছে কলকাতা পুলিশ (Kolkata Police)। নেতাজি ইনডোর স্টেডিয়াম (Netaji Indore Stadium) চত্বরে মোতায়েন প্রচুর সংখ্যক পুলিশ। রাজ্যের বিভিন্ন প্রান্ত থেকে সেখানে এসে পৌঁছেছেন ইমাম-মোয়াজ্জেমরা।

এদিনের সভা থেকে বাংলায় ওয়াকফ নিয়ে চলমান অশান্তি প্রসঙ্গে মমতা বন্দ্যোপাধ্যায় বললেন, যে এলাকাগুলিতে অশান্তি হয়েছে সেগুলি মালদা লোকসভা কেন্দ্রের মধ্যে পড়ে, কংগ্রেসের জেতা আসন। কেন তারা দায়িত্ব নিচ্ছেন না? প্রশ্ন তোলেন মুখ্যমন্ত্রী। কেন জনপ্রতিনিধি হয়েও এই অশান্তির ঘটনার পর দায়িত্ব নিচ্ছেন না, তা নিয়ে ক্ষোভ উগরে দেন মমতা।

আরও পড়ুন: শিয়ালদহ দক্ষিণ শাখায় রেল অবরোধ পুরুষ যাত্রীদের, কেন?

এদিন মুখ্যমন্ত্রী আরও বলেন, ”আমি উস্কানিমূলক কথা বলতে আসিনি। আমি শান্তি চাই। বাংলার মাটিতে অশান্তি করতে চাইলে হাতজোড় করে বলছি তাদের কন্ট্রোল করুন।”

পাশপাশি, বিরোধী দলকে কটাক্ষ করে বলেন, বিজেপির পক্ষ থেকে ভুয়ো ভিডিয়ো ছড়িয়ে চলছে অশান্তি তৈরির চেষ্টা। মমতা বন্দ্যোপাধ্যায় বলেন, ‘কিছু গোদি মিডিয়া এবং বিজেপি ফেক ভিডিয়ো দেখিয়ে অশান্তি সৃষ্টির চেষ্টা করছে। হাত জোড় করে আর্জি জানাচ্ছি, বিজেপির উস্কানিতে পা দেবেন না। কেউ অশান্তি তৈরির চেষ্টা করলে কন্ট্রোল করুন।’